CELEX: 32021D1112
Language: lt
Date: 1624579200000
Title: Komisijos sprendimas (ES) 2021/1112 2021 m. birželio 25 d. kuriuo dėl įgaliojimų, suteiktų bendros žemės ūkio politikos klausimus nagrinėjančioms pilietinio dialogo grupėms priklausančioms organizacijoms, pratęsimo iš dalies keičiamas Sprendimas 2013/767/ES

2021 7 7   
               
               
                  LT
               
               
                  Europos Sąjungos oficialusis leidinys
               
               
                  L 239/24
               
            
         KOMISIJOS SPRENDIMAS (ES) 2021/1112
         2021 m. birželio 25 d.
         kuriuo dėl įgaliojimų, suteiktų bendros žemės ūkio politikos klausimus nagrinėjančioms pilietinio dialogo grupėms priklausančioms organizacijoms, pratęsimo iš dalies keičiamas Sprendimas 2013/767/ES
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         kadangi:
         
                     (1)
                  
                  
                     Komisijos sprendimu 2013/767/ES (1) pagal ES sutarties 11 straipsnio 2 dalį nustatyta pilietinio dialogo bendros žemės ūkio politikos klausimais sistema;
                  
               
                     (2)
                  
                  
                     organizacijoms, kurios priklauso pilietinio dialogo grupėms (2) (toliau – PDG), įgaliojimai buvo suteikti septynerių metų laikotarpiui – iki 2021 m. liepos mėn. Tačiau būtinybė atnaujinti tų grupėms priklausančių organizacijų įgaliojimus sutampa su galutiniu tarpinstitucinių derybų dėl naujos bendros žemės ūkio politikos, kuri bus taikoma nuo 2023 m., etapu. Be to, bendra žemės ūkio politikos reforma, po kurios turėtų būti priimta keletas įgyvendinimo ir deleguotųjų teisės aktų, turėtų turėti poveikį naujai PDG struktūrai;
                  
               
                     (3)
                  
                  
                     egzistuojanti PDG sistema atitinka dabartinę Sąjungos teisės aktų žemės ūkio srityje sąrangą. Todėl, atsižvelgiant į loginį išaiškinimą, pateiktą Europos Parlamento ir Tarybos reglamente (ES) 2020/2220 (3), kuriuo užtikrinamas perėjimas prie naujos bendros žemės ūkio politikos ir iki 2022 m. pabaigos pratęsiamas daugumos dabar taikomų taisyklių galiojimas, grupei priklausančioms organizacijoms suteikti įgaliojimai turėtų būti pratęsti iki 2022 m. gruodžio 31 d.;
                  
               
                     (4)
                  
                  
                     PDG priklausančių organizacijų įgaliojimų pratęsimo laikotarpiu PDG sudėtis turėtų išlikti nepakitusi. Tačiau PDG priklausančios organizacijos turi turėti teisę nuspręsti, ar jos nori nutraukti savo narystę tuo laikotarpiu;
                  
               
                     (5)
                  
                  
                     siekiant pagerinti PDG veikimą PDG priklausančioms organizacijoms suteiktų įgaliojimų pratęsimo laikotarpiu ir laikantis standartinės Komisijos ekspertų grupėms taikomos praktikos, Komisija turėtų perimti pirmininkavimo PDG vaidmenį. Be to, siekiant nuoseklumo, tam tikra posėdžių darbotvarkės ir protokolų rengimo tvarka turėtų būti suderinta su kitose ekspertų grupėse taikoma tvarka;
                  
               
                     (6)
                  
                  
                     todėl Sprendimas 2013/767/ES turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimas 2013/767/ES iš dalies keičiamas taip:
            
                        1)
                     
                     
                        3 straipsnio 2 dalis išbraukiama;
                     
                  
                        2)
                     
                     
                        4 straipsnio 5 dalies įžanginė formuluotė pakeičiama taip:
                        „Grupei priklausančių organizacijų įgaliojimai baigiasi 2022 m. gruodžio 31 d. Grupei priklausanti organizacija gali būti grupėje pakeista, jei ji:“;
                     
                  
                        3)
                     
                     
                        5 straipsnis iš dalies keičiamas taip:
                        
                                    a)
                                 
                                 
                                    1 dalis pakeičiama taip:
                                    
                                       „1.   Komitetui pirmininkauja Komisijos atstovas.“;
                                    
                                 
                              
                                    b)
                                 
                                 
                                    2 ir 3 dalys išbraukiamos;
                                 
                              
                                    c)
                                 
                                 
                                    4 dalies pirmas sakinys pakeičiamas taip:
                                    
                                       „4.   Po grupės diskusijų nebalsuojama.“;
                                    
                                 
                              
                                    d)
                                 
                                 
                                    5 dalis pakeičiama taip:
                                    
                                       „5.   Diskusijų dėl kiekvieno darbotvarkės punkto ir grupės išreikštų nuomonių protokolai turi būti prasmingi ir išsamūs. Protokolą rengia sekretoriatas, o už tai atsako pirmininkas.“;
                                    
                                 
                              
                                    e)
                                 
                                 
                                    7 dalis pakeičiama taip:
                                    
                                       „7.   Prireikus generalinis direktoratas gali kviesti grupės arba darbo grupės darbe dalyvauti grupei nepriklausančius ekspertus, turinčius specialiųjų žinių kuriuo nors į darbotvarkę įtrauktu klausimu. Be to, Komisijos atstovas gali suteikti stebėtojų teises asmenims arba 4 straipsnio 2 dalyje apibrėžtoms organizacijoms, jei jie nepažeidžia grupių arba darbo grupių pusiausvyros. Pakvietus pirmininkui, jie turi teisę dalyvauti diskusijose.“
                                    
                                 
                              
                                    f)
                                 
                                 
                                    10 dalis pakeičiama taip:
                                    
                                       „10.   Visi susiję dokumentai, įskaitant posėdžių darbotvarkes, protokolus ir dalyvių pareiškimus, skelbiami Komisijos ekspertų grupių ir kitų panašių subjektų registre arba šiame registre pateikiant nuorodą į specialią interneto svetainę, kurioje galima rasti tą informaciją. Prieiga prie specialių interneto svetainių suteikiama netaikant reikalavimo registruotis ar kokių kitų apribojimų. Visų pirma, darbotvarkė ir kiti susiję informaciniai dokumentai skelbiami iš anksto, likus pakankamai laiko iki posėdžio, o po jo laiku paskelbiamas protokolas. Dokumentų skelbimo išimtys numatomos tik tais atvejais, jeigu paviešinus dokumentą būtų pakenkta viešajam arba privačiajam interesui, kaip apibrėžta Europos Parlamento ir Tarybos reglamento (EB) Nr. 1049/2001 (*1) 4 straipsnyje.
                                    
                                    
                                       (*1)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).“"
                        
                                 
                              
                  
         
            2 straipsnis
            Šis sprendimas įsigalioja septintą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2021 m. birželio 25 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  2013 m. gruodžio 16 d. Komisijos sprendimas 2013/767/ES, kuriuo nustatoma pilietinio dialogo bendros žemės ūkio politikos klausimais sistema ir panaikinamas Sprendimas 2004/391/EB (OL L 338, 2013 12 17, p. 115).
         
            (2)  Institucine prasme pilietinio dialogo grupės yra Komisijos ekspertų grupės, kaip apibrėžta Komisijos sprendime C(2016) 3301.
         
            (3)  2020 m. gruodžio 23 d. Europos Parlamento ir Tarybos reglamentas (ES) 2020/2220, kuriuo nustatomos tam tikros pereinamojo laikotarpio nuostatos dėl 2021 m. ir 2022 m. paramos iš Europos žemės ūkio fondo kaimo plėtrai (EŽŪFKP) ir Europos žemės ūkio garantijų fondo (EŽŪGF), ir iš dalies keičiami reglamentai (ES) Nr. 1305/2013, (ES) Nr. 1306/2013 ir (ES) Nr. 1307/2013, kiek tai susiję su 2021 m. ir 2022 m. ištekliais ir taikymu, ir Reglamentas (ES) Nr. 1308/2013, kiek tai susiję su 2021 m. ir 2022 m. ištekliais ir tokios paramos skirstymu (OL L 437, 2020 12 28, p. 1).